Vremea azi, 30 martie 2024. Temperaturi de vară, chiar și la "polul frigului" din România. Cât vor arăta termometrele
Astăzi temperaturile continuă să crească și trecem la vreme foarte caldă pentru final de martie. Atmosfera se menține însorită aproape peste tot, iar în sudul și în vestul României se ating 27...28 de grade.
Vedem ce se întâmplă în fiecare regiune și începem cu Dobrogea și cu Bărăganul. Pe aici găsim vreme frumoasă, cer mai mult senin și vânt activ. Pe litoral și în Delta se face mai răcoare decât ieri și maximele se opresc la 20...21 de grade. În schimb, în zona Bărăganului avem valori de vară, în jur de 26 de grade.
Mai sus, în Moldova sudică și în nordul Munteniei ne-așteaptă o zi foarte plăcută, cu cer curat, poate și un pic de vânt. Se face mult mai cald decât în mod obișnuit. Temperaturile urcă până la 26...27 de grade.
Și în jumătatea nordică a Moldovei și în Bucovina vremea ne surprinde cu temperaturi exagerat de mari pentru acest moment al anului. Maximele ajung la 25...26 de grade. Nu prea vedem norii, însă vântul mai are ușoare intensificări.
În nordul Transilvaniei și în Maramureș atmosfera devine foarte plăcută după prânz și se încălzește simțitor. Ieri au fost 18...19 grade. Astăzi se vor atinge 25...26 de grade și în această zonă.
Și în ținuturile vestice o să fie nefiresc de cald pentru acest moment al anului. O să avem soare și atmosferă de vară la orele amiezii. Pe aici se vor înregistra 27, poate 28 de grade.
În Transilvania este cam frig, acum, dimineața, mai ales în depresiuni. Apoi soarele încălzește rapid atmosfera. Se face mai cald decât ieri și mult mai cald decât ar fi normal. Chiar și la Miercurea Ciuc se vor atinge 23 de grade.
Căldură neobișnuită găsim și în sud-vestul României. Temperaturile cresc față de ieri și ajung pe la 26...27 grade. Cerul rămâne senin aproape peste tot. Nu sunt alte fenomene care să ne strice ziua.
Și în sudul țării avem condiții meteo excelente, cer senin, vânt domol și temperaturi cu peste 10 grade peste valorile normale. În Lunca Dunării vor fi 27, poate chiar 28 de grade.
Vremea în București
În București se face mai cald decât ieri. Amiaza ne-aduce soare, atmosferă plăcută și în jur de 26 de grade. Acum ar trebui să fie 16 grade în zona Capitalei. La noapte se vor înregistra în jur de 10 grade.
Vremea la munte
Și la munte se anunță un weekend foarte frumos, cu temperaturi mult mai ridicate decât ar fi normal. Astăzi se încălzește simțitor. Nu prea vedem norii. Doar vântul bate mai tare în zonele de creastă. Acolo vor fi rafale de 60...70 km/h.
Sursa: Pro TV
Dată publicare:
30-03-2024 07:21